Vrou voor Gautrein-stasie aangerand, beroof | Netwerk24
Deur Isabel Venter 23 Mei 2019 23:07
Die 33-jarige vrou het van die trein afgeklim en was op pad na haar motor wat buite die stasie geparkeer was.
Riëtte du Plessis, 'n paramedikus van SecPro's (Security Professional Services) wat die vrou op die toneel behandel het, sê die vrou is na 'n plaaslike hospitaal gebring.
Sy het 'n kopwond opgedoen en verskeie beserings aan haar hande. Du Plessis sê die vrou se wangbeen is moontlik ook in die aanval gebreek.
Sers. Sharon Tsotsotso, 'n polisiewoordvoerder, sê twee mans het die vrou tot by haar motor agtervolg.
Die rowers het haar vasgepen en haar sak gegryp.
"Toe die vrou om hulp skreeu, het die aanvallers twee skote afgevuur. Niemand anders is gelukkig in die skietery beseer nie," sê Tsotsotso.
Die rowers het met die vrou se selfoon en skootrekenaar gevlug.
'n Saak van roof en aanranding word ondersoek. Niemand is nog in verband met die voorval in hegtenis geneem nie.
Dit is die tweede keer in amper 'n maand wat 'n passasier voor die Rhodesfield-stasie aangeval word.
Kubeshni Chetty (35) het in April omstreeks 18:30 van die trein afgeklim en na haar voertuig gestap wat in Ansonstraat, reg oorkant die hoofuitgang van die stasie, geparkeer was.
Sy is ook deur twee mans aangeval. Een het haar op haar wang geslaan toe sy nie afstand van haar rugsak wou doen nie en het ook 'n skoot afgevuur.